REPUBLIKA HRVATSKA

MINISTARSTVO OBRANE

NACRT PRIJEDLOGA ZAKONA O ZAKLADI VOJNE SOLIDARNOSTI

Zagreb, ožujak 2018.

1. USTAVNA OSNOVA ZA DONOŠENJE ZAKONA

Ustavna osnova za donošenje ovoga Zakona sadržana je članku 2. stavku 4. podstavku 1. i članku 81. Ustava Republike Hrvatske (Narodne novine, br. 85/10- pročišćeni tekst i 5/14 – Odluka Ustavnog suda Republike Hrvatske).

II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI

Vojne osobe, u svakodnevnom obavljanju zadaća iz svojega djelokruga, izložene su opasnosti i mogućnosti stradavanja, što ostavlja posljedice za obitelj i zajednicu i nameće potrebu pružanja potpore u rješavanju nastalih problema.

Člankom 128. Zakona o službi u Oružanim snagama Republike Hrvatske (Narodne novine, br. 73/13, 75/15 i 50/16) propisano je da obitelj vojne osobe koja pogine pri obavljanju službe, umre od rane ili ozljede zadobivene pri obavljanju službe ili u vezi sa službom ima pravo na jednokratnu novčanu pomoć u iznosu od 12 proračunskih osnovica i troškove pogreba. Obitelj vojne osobe koja pogine ili umre u drugim okolnostima ima pravo na jednokratnu novčanu pomoć u iznosu od dvije proračunske osnovice i troškove pogreba.

Člankom 129. Zakona o službi u Oružanim snagama Republike Hrvatske (Narodne novine, br. 73/13, 75/15 i 50/16) propisano je da djeca djelatne vojne osobe koja je izgubila život u obavljanju službe imaju pravo na mjesečnu novčanu pomoć kao naknadu za troškove uzdržavanja i redovnog školovanja, i to za dijete predškolskog uzrasta 50 %, do završenog osmog razreda osnovne škole 70 % te do završene srednje škole, odnosno studiranja u statusu redovitog studenta 90 % proračunske osnovice najdulje do kraja redovitog školovanja. Pod obavljanjem službe podrazumijevaju se borbene zadaće, vježbe, operacije potpore miru, operacije odgovora na krize, humanitarne operacije i druge aktivnosti u inozemstvu te obučne aktivnosti.

Člankom 130. Zakona o službi u Oružanim snagama Republike Hrvatske (Narodne novine, br. 73/13, 75/15 i 50/16) propisano je da djelatna vojna osoba ima pravo na novčanu pomoć u slučaju smrti supružnika, djeteta, posvojenika i roditelja ili posvojitelja u visini jedne proračunske osnovice.

Uz navedeni zakonodavni okvir, donošenjem ovoga Zakona i osnivanjem Zaklade vojne solidarnosti formalno bi se ostvarila mogućnost i dodatne potpore zaposlenicima obrambenog resora.

Na razini Ministarstva obrane na godišnjoj razini organizira se više humanitarnih akcija za prikupljanje novčanih pomoći zaposlenicima i/ili članovima njihovih obitelji i to u situacijama kada određena sredstva nisu dostatna za podmirenje potrebnih troškova (npr. lijekovi, operacije ili liječenje u inozemstvu, nabava ortopedskih pomagala i sl.) te bi donošenjem predloženoga zakona prestala potreba za organiziranjem takvih akcija.

Zakonom je potrebno urediti sljedeće: svrhu i tijela zaklade, utvrđivanje imovine, način i izvore financiranja, odgovornost zaklade te statut i opće akte zaklade.

Prijedlog je da se zaklada osnuje radi promicanja humanitarnog djelovanja i potpore zaposlenicima obrambenog resora pri svim oblicima stradavanja i ugrožavanja njihova socijalnog statusa, pružanja financijske pomoći članovima obitelji poginulih osoba, pružanja materijalne pomoći nezaposlenim roditeljima kojima je poginula osoba bila jedini skrbnik, pružanje financijske pomoći za liječenje teško oboljelih osoba i članova njihove uže obitelji.

III. OCJENA I IZVORI POTREBNIH SREDSTAVA ZA PROVOĐENJE ZAKONA

Za provedbu ovog Zakona nije potrebno osigurati dodatna sredstva u državnom proračunu Republike Hrvatske.

IV. TEKST NACRTA PRIJEDLOGA ZAKONA O ZAKLADI VOJNE SOLIDARNOSTI

NACRT PRIJEDLOGA ZAKONA O ZAKLADI VOJNE SOLIDARNOSTI

1. OPĆE ODREDBE

Članak 1.

(1) Ovim se Zakonom osniva Zaklada vojne solidarnosti (u daljnjem tekstu Zaklada), uređuje se njezina svrha, tijela, imovina, način i izvori financiranja.

(2) O pitanjima koja nisu uređena ovim Zakonom na odgovarajući način primjenjuju se odredbe zakona kojima se uređuju zaklade i fundacije.

Članak 2.

(1) Osnivač Zaklade je Republika Hrvatska, a osnivačka prava i obveze u ime Republike Hrvatske ostvaruje Ministarstvo obrane.

(2) Ime Zaklade je Zaklada vojne solidarnosti.

(3) Sjedište Zaklade je u Zagrebu.

(4) Zaklada je pravna osoba, a svojstvo pravne osobe stječe upisom u Zakladni upisnik.

1. SVRHA ZAKLADE

Članak 3.

Zaklada se osniva sa svrhom:

- promicanja humanitarnog djelovanja i potpore djelatnicima Ministarstva obrane i pripadnicima Oružanih snaga Republike Hrvatske (u daljnjem tekstu zaposlenici) pri svim oblicima stradavanja i ugrožavanja njihova socijalnog statusa

- pružanja financijske pomoći članovima obitelji poginulih i umrlih zaposlenika

- pružanja materijalne pomoći nezaposlenim roditeljima kojima je poginuli ili umrli zaposlenik bio jedini skrbnik

- pružanje financijske pomoći za liječenje stradalih i teško oboljelih zaposlenika i članova njihove uže obitelji.

1. ZAKLADNA TIJELA

Članak 4.

Zakladna tijela su Upravni odbor i upravitelj Zaklade.

Članak 5.

1. Zakladom upravlja Upravni odbor od pet članova.

(2) Članovi Upravnog odbora su zaposlenici koje imenuje ministar obrane.

(3) Mandat članova Upravnog odbora traje dvije godine s pravom ponovnog izbora.

(4) Članovi Upravnog odbora biraju među sobom predsjednika i dva zamjenika, većinom glasova od ukupnog broja članova.

(5) Zamjenici zamjenjuju spriječenog odnosno odsutnog predsjednika prema redoslijedu koji utvrdi Upravni odbor.

(6) Predsjednik, zamjenici i članovi Upravnog odbora obavljaju dužnosti bez naknade.

(7) Upravni odbor imenuje i razrješuje dužnosti upravitelja i zamjenika upravitelja Zaklade.

(8) Upravitelj i zamjenik upravitelja Zaklade obavljaju dužnosti bez naknade.

(9) Na rad članova Upravnog odbora i upravitelja i zamjenika upravitelja Zaklade primjenjuju se odredbe Statuta Zaklade.

(10) Način rada Upravnog odbora i upravitelja Zaklade pobliže se određuje Poslovnikom o radu.

Članak 6.

Upravni odbor donosi Statut Zaklade kojim se među ostalim:

- uređuju uvjeti i postupak za dodjelu sredstava za ostvarivanje svrhe Zaklade

- uređuju uvjeti dodjele sredstava, upravljanje i nadzor vođenja poslova Zaklade

- odlučuje o korištenju imovine Zaklade uz prethodnu suglasnost Ministarstva obrane

- uređuje sadržaj izvješća o radu Zaklade

- uređuje obavljanje drugih poslova utvrđenih ovim Zakonom, drugim propisima i Statutom Zaklade.

Članak 7.

(1) Sjednice Upravnog odbora saziva predsjednik Upravnog odbora najmanje jedanput u tri mjeseca.

(2) Sjednica se može održati ako je nazočna većina članova Upravnog odbora, a pravovaljane odluke donose se većinom glasova nazočnih članova Upravnog odbora.

(3) Odluke Upravnog odbora objavljuju se na oglasnoj ploči u sjedištu Zaklade ili na drugi prikladan način.

Članak 8.

(1) Član Upravnog odbora ne može glasovati odnosno odlučivati o pitanjima u kojima on, njegov bračni drug, njegov usvojitelj ili usvojenik, njegov srodnik po krvi u pravoj liniji, a u pobočnoj liniji do četvrtog stupnja zaključno te njegov srodnik po tazbini do drugog stupnja zaključno, ima imovinski interes.

(2) Ministar obrane razriješit će člana Upravnog odbora ako svoju dužnost ne obavlja savjesno, u skladu sa zakonom i drugim općim aktima Zaklade.

(3) Ministar obrane razriješit će člana Upravnog odbora ako nesudjelovanjem u radu na sjednicama ili na drugi način ne ispunjava svoje obveze te ako se utvrdi da ima osobne ili poslovne interese suprotne interesima Zaklade.

Članak 9.

1. Upravitelj Zaklade zastupa Zakladu.

(2) Upravitelj Zaklade odgovoran je za zakonitost rada Zaklade, vodi poslove Zaklade u skladu s odlukama Upravnog odbora.

(3) Upravitelj Zaklade predlaže Upravnom odboru financijski plan i završni račun, podnosi izvješća Upravnom odboru o stanju poslova i financijskom stanju Zaklade te obavlja druge poslove u skladu s odredbama ovoga Zakona, drugim propisima i Statutu Zaklade, koji nisu izričito povjereni Upravnom odboru.

(4) Upravitelj Zaklade ne može biti imenovan iz reda članova Upravnog odbora, ali ima pravo biti na sjednicama Upravnog odbora bez prava glasa te ima pravo predlagati pitanja koja treba uvrstiti u dnevni red sjednice Upravnog odbora.

Članak 10.

(1) Na konstituirajućoj sjednici Upravnog odbora donosi se odluka o imenovanju upravitelja Zaklade i zamjenika upravitelja Zaklade.

(2) Za odluku o imenovanju i razrješenju upravitelja Zaklade i zamjenika upravitelja Zaklade potrebna je natpolovična većina od ukupnog broja članova Upravnog odbora.

(3) Mandat upravitelja i zamjenika upravitelja Zaklade traje dvije godine, s pravom ponovnog izbora.

(4) Zamjenik upravitelja Zaklade zamjenjuje odsutnog ili spriječenog upravitelja Zaklade.

Članak 11.

(1) Upravni odbor Zaklade može osnovati stalna i povremena povjerenstva radi prikupljanja podataka o okolnostima i potrebama obitelji ili roditelja poginulih ili umrlih zaposlenika, teško oboljelih i socijalno ugroženih zaposlenika ili članova njihove uže obitelji.

(2) Stalna i povremena povjerenstva iz stavka 1. ovoga članka mogu se osnivati i radi analize i ocjene potreba, obrade zamolbi, izrade prijedloga Upravnom odboru i za obavljanje drugih poslova iz svojega djelokruga.

1. OSNOVNA IMOVINA ZAKLADE

Članak 12.

(1) Osnovnu imovinu Zaklade čini iznos od 100.000,00 kuna koji će na račun Zaklade uplatiti Ministarstvo obrane na teret državnog proračuna Republike Hrvatske, razdjela Ministarstva obrane.

(2) Imovinu iz stavka 1. ovoga članka osigurava osnivač Zaklade.

Članak 13.

1. Zaklada ima samostalan kunski račun.

(2) Devizna sredstva Zaklade deponirat će se na deviznom računu otvorenom kod poslovne banke.

1. FINANCIRANJE, FINANCIJSKO POSLOVANJE I NADZOR

NAD RADOM ZAKLADE

Članak 14.

(1) Zaklada se financira iz prihoda od imovine, darovnica, ovim Zakonom propisanih prihoda i drugih prihoda.

(2) Zaklada može ostvariti prihode iz dobiti određenih trgovačkih društava u vlasništvu Republike Hrvatske.

(3) Prihodi se odlukom Upravnog odbora Zaklade raspoređuju za zakladne svrhe.

Članak 15.

Prihodi iz imovine su kamate i drugi prinosi od financijske imovine, kao i najamnine, zakupnine i slične naknade u slučaju da Zaklada u vlasništvu ima nekretnine i drugu pokretnu imovinu različitu od novca ili financijske imovine.

Članak 16.

(1) Darovnice su novčana sredstva, roba, usluge i prava koja Zaklada dobiva za ostvarivanje svoje zakladne svrhe od domaćih i stranih fizičkih i pravnih osoba.

(2) Na darovnice iz stavka 1. ovoga članka primjenjuju se porezne olakšice i povlastice prema posebnim zakonima.

Članak 17.

Prihodi od dragovoljnih priloga zaposlenika su novčana sredstva koja se, na temelju njihove pisane dragovoljne izjave, kontinuirano odbijaju iz iznosa njihove neto mjesečne plaće.

Članak 18.

Drugi prihodi Zaklade su stjecanje prihoda od donacija te drugih aktivnosti kao što su organiziranje dobrotvornih koncerata, izrada i prodaja tiskovina i slične aktivnosti.

Članak 19.

(1) Financijska godina Zaklade počinje 1. siječnja, a završava 31. prosinca iste godine.

(2) Upravni odbor obvezan je u roku od 30 dana po isteku tromjesečja dostaviti Ministarstvu obrane financijsko izvješće o radu Zaklade.

(3) Na kraju financijske godine Upravni odbor obvezan je podnijeti izvješća u skladu s posebnim propisima.

Članak 20.

(1) Upravni odbor obvezan je do 15. u mjesecu dostaviti Ministarstvu obrane izvješće o radu Zaklade za prethodni mjesec.

(2) Upravni odbor donosi Statut Zaklade, Poslovnik o radu i druge opće akte kojima se uređuje ustrojstvo i rad Zaklade nakon prethodne suglasnosti Ministarstva obrane.

1. ODGOVORNOST ZAKLADE

Članak 21.

(1) Za obveze u poslovanju Zaklada odgovara cijelom svojom imovinom.

1. Gubici Zaklade pokrivaju se iz sredstava Zaklade.
2. STATUT I DRUGI OPĆI AKTI ZAKLADE

Članak 22.

(1) Zaklada ima Statut kojim se uređuje način ostvarivanja svrhe i unutarnje ustrojstvo Zaklade te druga pitanja važna za ostvarivanje zakladne svrhe.

(2) Drugi opći akti Zaklade moraju biti u skladu s odredbama ovoga Zakona, drugih propisa i Statuta Zaklade.

(3) Tumačenje odredaba Statuta i drugih općih akata daje Upravni odbor.

1. PRIJELAZNE I ZAVRŠNE ODREDBE

Članak 23.

(1) Vlada Republike Hrvatske imenuje privremenog upravitelja Zaklade u roku od 30 dana od dana stupanja na snagu ovoga Zakona.

(2) Privremeni upravitelj Zaklade ovlašten je zastupati Zakladu i poduzimati sve potrebne radnje do imenovanja upravitelja Zaklade.

(3) Privremeni upravitelj Zaklade obvezan je u roku 30 dana od dana imenovanja izraditi prijedlog Statuta Zaklade i dostaviti ga Upravnom odboru radi donošenja.

(4) Ministar obrane donijet će odluku o imenovanju članova Upravnog odbora u roku 30 dana od dana stupanja na snagu ovoga Zakona.

Članak 24.

Upravitelj Zaklade obvezan je radi odobrenja dostaviti Statut Zaklade ministarstvu nadležnom za poslove opće uprave u roku od 15 dana od dana njegova donošenja.

Članak 25.

Ovaj Zakon stupa na snagu osmog dana od dana objave u Narodnim novinama.

**O B R A Z L O Ž E NJ E**

Uz članak 1. Ovim Zakonom osniva se Zaklada vojne solidarnosti, uređuje se njezina svrha, tijela, imovina, način i izvori financiranja. Na pitanja koja nisu uređena ovim Zakonom, supsidijarno se primjenjuju na odgovarajući način odredbe zakona kojima se uređuju zaklade i fundacije.

Uz članak 2. Propisuje se da je osnivač Zaklade Republika Hrvatska, a osnivačka prava i obveze u ime Republike Hrvatske ostvaruje Ministarstvo obrane. Ime Zaklade je Zaklada vojne solidarnosti. Sjedište Zaklade je u Zagrebu. Zaklada je pravna osoba, a svojstvo pravne osobe stječe upisom u Zakladni upisnik.

Uz članak 3. Propisuje se da se Zaklada osniva sa svrhom promicanja humanitarnog djelovanja i potpore djelatnicima Ministarstva obrane i pripadnicima Oružanih snaga Republike Hrvatske (zaposlenici) pri svim oblicima stradavanja i ugrožavanja njihova socijalnog statusa; pružanja financijske pomoći članovima obitelji poginulih ili umrlih zaposlenika; pružanja materijalne pomoći nezaposlenim roditeljima kojima je poginuli ili umrli zaposlenik bio jedini skrbnik i pružanje financijske pomoći za liječenje teško oboljeloga zaposlenika i članova njihove uže obitelji.

Uz članak 4. Propisuje se da su Zakladna tijela Upravni odbor i upravitelj Zaklade.

Uz članak 5. Propisuje se da Zakladom upravlja Upravni odbor od pet članova. Članovi Upravnog odbora su zaposlenici koje imenuje ministar obrane. Mandat članova Upravnog odbora traje dvije godine s pravom ponovnog izbora. Članovi Upravnog odbora biraju među sobom predsjednika i dva zamjenika, većinom od ukupnog broja članova. Zamjenici zamjenjuju spriječenog odnosno odsutnog predsjednika prema redoslijedu koji utvrdi Upravni odbor. Predsjednik i članovi Upravnog odbora obavljaju svoje dužnosti bez naknade. Upravni odbor imenuje i razrješuje dužnosti upravitelja Zaklade. Na rad članova Upravnog odbora i upravitelja Zaklade primjenjuju se odredbe Statuta Zaklade. Način rada Upravnog odbora i upravitelja Zaklade pobliže se određuje Poslovnikom o radu.

Uz članak 6. Propisuje se da Upravni odbor Zaklade donosi Statut Zaklade kojim se među ostalim uređuju uvjeti i postupak za dodjelu sredstava za ostvarivanje svrhe Zaklade, odluke o dodjeli sredstava, upravlja i nadzire vođenje poslova Zaklade, odlučuje o korištenju imovine Zaklade, podnosi izvješće o radu Zaklade te obavlja druge poslove utvrđene ovim Zakonom, drugim propisima i Statutom Zaklade.

Uz članak 7. Propisuje se da sjednice Upravnog odbora saziva predsjednik Upravnog odbora najmanje jedanput u tri mjeseca. Sjednica se može održati ako je nazočna većina članova Upravnog odbora, a pravovaljane odluke donose se većinom glasova nazočnih članova Upravnog odbora. Odluke Upravnog odbora objavljuju se na oglasnoj ploči u sjedištu Zaklade ili na drugi prikladan način.

Uz članak 8. Propisuje se da član Upravnog odbora ne može glasovati odnosno odlučivati o pitanjima u kojima on, njegov bračni drug, njegov usvojitelj ili usvojenik, njegov srodnik po krvi u pravoj liniji, a u pobočnoj liniji do četvrtog stupnja zaključno te njegov srodnik po tazbini do drugog stupnja zaključno, ima imovinski interes. Ministar obrane razriješit će člana Upravnog odbora ako svoju dužnost ne obavlja savjesno, u skladu sa zakonom i drugim općim aktima Zaklade, ako nesudjelovanjem u radu na sjednicama ili na drugi način ne ispunjava svoje obveze, ako se utvrdi da ima osobne ili poslovne interese koji su suprotni interesima Zaklade.

Uz članak 9. Propisuje se da upravitelj Zaklade zastupa Zakladu. Upravitelj Zaklade odgovoran je za zakonitost rada Zaklade, vodi poslove Zaklade u skladu s odlukama Upravnog odbora. Upravitelj Zaklade predlaže Upravnom odboru financijski plan i završni račun, podnosi izvješća Upravnom odboru o stanju poslova i financijskom stanju Zaklade te obavlja druge poslove u skladu s odredbama Zakona, drugim propisima i Statutu Zaklade, koji nisu izričito povjereni Upravnom odboru. Upravitelj Zaklade ne može biti imenovan iz redova članova Upravnog odbora, ali ima pravo biti sjednicama Upravnog odbora bez prava glasa te ima pravo predlagati pitanja koja treba uvrstiti u dnevni red sjednice Upravnog odbora.

Uz članak 10. Propisuje se da se na konstituirajućoj sjednici Upravnog odbora Zaklade donosi odluka o imenovanju upravitelja Zaklade i zamjenika upravitelja Zaklade. Za odluku o imenovanju i razrješenju upravitelja Zaklade i zamjenika upravitelja Zaklade potrebna je natpolovična većina od ukupnog broja članova Upravnog odbora. Mandat upravitelja Zaklade i zamjenika upravitelja Zaklade traje dvije godine, s pravom ponovnog izbora. Zamjenik upravitelja Zaklade zamjenjuje odsutnog ili privremeno spriječenog upravitelja Zaklade.

Uz članak 11. Propisuje se da upravni odbor može osnovati stalna i povremena povjerenstva radi prikupljanja podataka o okolnostima i potrebama obitelji ili roditelja poginulih zaposlenika, teško oboljelih i socijalno ugroženih zaposlenika ili članova njihove uže obitelji, radi analize i ocjene tih potreba, obrade zamolbi, izrade prijedloga Upravnom odboru i za obavljanje drugih poslova iz svojega djelokruga.

Uz članak 12. Propisuje se da osnovnu imovinu Zaklade čini iznos od 100.000,00 kuna koji će na račun Zaklade uplatiti Ministarstvo obrane na teret državnog proračuna Republike Hrvatske, razdjela Ministarstva obrane. Imovinu osigurava osnivač Zaklade.

Uz članak 13. Propisuje se da Zaklada ima samostalan kunski račun. Devizna sredstva Zaklade deponirat će se na deviznom računu otvorenom kod poslovne banke.

Uz članak 14. Propisuje se da se Zaklada financira iz prihoda od imovine, darovnica, ovim Zakonom propisanih prihoda i drugih prihoda, u skladu sa zakonom. Zaklada može ostvariti prihode iz dobiti određenih trgovačkih društava u vlasništvu Republike Hrvatske. Prihodi se odlukom Upravnog odbora raspoređuju za zakladne svrhe.

Uz članak 15. Propisuje se da su prihodi iz imovine kamate i drugi prinosi od financijske imovine, kao i najamnine i slične naknade u slučaju da Zaklada ima u vlasništvu nekretnine i drugu pokretnu imovinu različitu od novca ili financijske imovine.

Uz članak 16. Propisuje se da su darovnice novčana sredstva, roba, usluge i prava koja Zaklada dobiva za ostvarivanje svoje zakladne svrhe od domaćih i stranih fizičkih i pravnih osoba. Na darovnice se primjenjuju porezne olakšice i povlastice prema posebnim zakonima.

Uz članak 17. Propisuje se da su prihodi od dragovoljnih priloga djelatnika Ministarstva obrane i Oružanih snaga Republike Hrvatske novčana sredstva koja se, na temelju njihove pisane dragovoljne izjave, kontinuirano odbijaju iz iznosa njihove mjesečne plaće.

Uz članak 18. Propisuje se da su drugi prihodi Zaklade stjecanje prihoda od popratnih aktivnosti kao što su donacije, organiziranje dobrotvornih koncerata, izrada i prodaja tiskovina i slične aktivnosti.

Uz članak 19. Propisuje se da financijska godina Zaklade počinje 1. siječnja, a završava 31. prosinca iste godine. Upravni odbor Zaklade obvezan je u roku od 30 dana po isteku tromjesečja dostaviti Ministarstvu obrane financijsko izvješće o radu Zaklade. Na kraju financijske godine Upravni odbor obvezan je podnijeti izvješća u skladu s posebnim propisima.

Uz članak 20. Propisuje se da je upravni odbor obvezan do 15. u mjesecu dostaviti Ministarstvu obrane izvješće o radu Zaklade za prethodni mjesec. Upravni odbor obvezan je prije donošenja Statuta Zaklade, Poslovnika o radu ili drugoga općeg akta kojim se utvrđuju pojedina pitanja ustrojstva ili rada Zaklade zatražiti prethodnu suglasnost Ministarstva obrane.

Uz članak 21. Propisuje se da za obveze u poslovanju Zaklada odgovara cijelom svojom imovinom. Gubici Zaklade pokrivaju se iz sredstava Zaklade.

Uz članak 22. Propisuje se da Zaklada ima Statut kojim se uređuje način ostvarivanja svrhe i unutarnje ustrojstvo Zaklade te druga pitanja važna za ostvarivanje zakladne svrhe. Drugi opći akti Zaklade moraju biti u skladu s odredbama ovoga Zakona, drugih propisa i Statuta Zaklade. Tumačenje odredaba Statuta i drugih općih akata daje Upravni odbor.

Uz članak 23. Propisuje se da Vlada Republike Hrvatske imenuje privremenog upravitelja Zaklade u roku od 30 dana od dana stupanja na snagu ovoga Zakona. Privremeni upravitelj Zaklade ovlašten je zastupati Zakladu i poduzimati sve potrebne radnje do imenovanja upravitelja Zaklade. Privremeni upravitelj Zaklade obvezan je u roku 30 dana od dana imenovanja izraditi prijedlog Statuta Zaklade i dostaviti ga Upravnom odboru radi donošenja. Ministar obrane donijet će odluku o imenovanju članova Upravnog odbora u roku 30 dana od dana stupanja na snagu ovog Zakona.

Uz članak 24. Propisuje se da je upravitelj Zaklade obvezan dostaviti Statut Zaklade ministarstvu nadležnom za poslove opće uprave u roku od 15 dana od dana njegova donošenja, radi odobrenja.

Uz članak 25. Propisuje se stupanje na snagu ovoga Zakona.